ЗАЦВЯРДЖАЮ

Намеснік

Міністра адукацыі

Рэспублікі Беларусь

\_\_\_\_\_\_\_\_\_\_\_\_Р.С. Сідарэнка

«19» ліпеня 2019 г.

**ІНСТРУКТЫЎНА-МЕТАДЫЧНАЕ ПІСЬМО**

**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ**

**«Аб рабоце ў 2019/2020 навучальным годзе педагагічных калектываў устаноў адукацыі, якія реалізуюць адукацыйную праграму спецыяльнай адукацыі на ўзроўні агульнай сярэдняй адукацыі, адукацыйную праграму спецыяльнай адукацыі на ўзроўні агульнай сярэдняй адукацыі для асоб з інтэлектуальнай недастатковасцю»**

У адпаведнасці з Канцэптуальнымі падыходамі да развіцця сістэмы адукацыі Рэспублікі Беларусь да 2020 года і на перспектыву да 2030 года ўдасканаленне адукацыі асоб з асаблівасцямі псіхафізічнага развіцця заклікана забяспечыць аказанне ранняй комплекснай дапамогі, бесперапынную сацыяльна-педагагічную падтрымку і псіхалагічную дапамогу навучэнцам на ўсіх узроўнях адукацыі незалежна ад здольнасцей і дасягненняў, сістэмную і паслядоўную работу па фарміраванні інклюзіўнай культуры ўсіх удзельнікаў адукацыйнага працэсу.

У сувязі з гэтым ***асноўнымі напрамкамі*** ў сферы спецыяльнай адукацыі на ўзроўні агульнай сярэдняй адукацыі з’яўляюцца:

забеспячэнне варыятыўнасці атрымання адукацыі для асоб з асаблівасцямі псіхафізічнага развіцця (далей – АПФР);

дасягненне патрэбнага і якаснага ўзроўню сфармаванасці ключавых кампетэнцый у асоб з АПФР і павышэнне іх жыццяздольнасці;

павышэнне даступнасці адукацыі для асоб з АПФР;

рэалізацыя інклюзіўных працэсаў у адукацыі і фарміраванне гатоўнасці ўсіх суб’ектаў адукацыйнага працэсу да рэалізацыі ідэй інклюзіі.

**НАРМАТЫЎНАЕ ПРАВАВОЕ ЗАБЕСПЯЧЭННЕ**

Пры арганізацыі дзейнасці ўстаноў адукацыі, якія рэалізуюць адукацыйную праграму спецыяльнай адукацыі на ўзроўні агульнай сярэдняй адукацыі, адукацыйную праграму спецыяльнай адукацыі на ўзроўні агульнай сярэдняй адукацыі для асоб з інтэлектуальнай недастатковасцю (далей – установы адукацыі) у 2019/2020 навучальным годзе трэба кіравацца нарматыўнымі прававымі актамі, лакальнымі прававымі актамі, што рэгулююць дзейнасць устаноў адукацыі пры рэалізацыі адукацыйных праграм агульнай сярэдняй адукацыі і размешчаны ў афіцыйных крыніцах.

Нарматыўныя прававыя акты, іншыя матэрыялы па пытаннях спецыяльнай адукацыі размешчаны на партале Міністэрства адукацыі Рэспублікі Беларусь *(*[*http://edu.gov.by/sistema-obrazovaniya/glavnoe-upravlenie-obshchego-srednego-doshkolnogo-i-spetsialnogo-obrazovaniya/spets-obr*](http://edu.gov.by/sistema-obrazovaniya/glavnoe-upravlenie-obshchego-srednego-doshkolnogo-i-spetsialnogo-obrazovaniya/spets-obr)*);* у інфармацыйна-пошукавай сістэме «Эталон» Нацыянальнага цэнтра прававой інфармацыі Рэспублікі Беларусь (тэматычны банк даных прававой інфармацыі «Адукацыя»).

**НАВУКОВА-МЕТАДЫЧНАЕ ЗАБЕСПЯЧЭННЕ**

**Вучэбна-праграмная дакументацыя адукацыйных праграм спецыяльнай адукацыі**

***Вучэбныя планы спецыяльнай адукацыі на ўзроўні агульнай сярэдняй адукацыі*** зацверджаны пастановай Міністэрства адукацыі Рэспублікі Беларусь ад 15 ліпеня 2019 г. №106 «Аб зацвярджэнні вучэбных планаў спецыяльнай адукацыі на ўзроўні агульнай сярэдняй адукацыі».

***Вучэбныя праграмы для ўсіх тыпаў устаноў спецыяльнай адукацыі*** размешчаны на нацыянальным адукацыйным партале *(*[*www.adu.by / Образовательный процесс. 2019/2020 учебный год / Специальное образование / Учебные программы*](https://adu.by/ru/homepage/obrazovatelnyj-protses-2019-2020-uchebnyj-god/spetsialnoe-obrazovanie.html)*).*

Да 2019/2020 навучальнага года падрыхтаваны новыя праграмы спецыяльнай адукацыі:

вучэбная праграма па вучэбным прадмеце *«Літаратурнае чытанне»* для **III–V** класаў першага аддзялення дапаможнай школы (дапаможнай школы-інтэрната) з беларускай мовай навучання;

вучэбная праграма па вучэбным прадмеце *«Руская мова»* для **I–V** класаў другога аддзялення спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху;

вучэбная праграма па вучэбным прадмеце *«Літаратурнае чытанне»* для **VI–X** класаў першага аддзялення дапаможнай школы (дапаможнай школы-інтэрната) з беларускай мовай навучання;

вучэбная праграма па вучэбным прадмеце *«Беларуская мова і літаратура»* для **VI–X** класаў другога аддзялення спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху;

вучэбная праграма па вучэбным прадмеце *«Жэставая мова»* для **VI –XII** класаў другога аддзялення спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху;

вучэбная праграма па вучэбным прадмеце *«Беларуская мова і літаратура»* для **XI–XII** класаў другога аддзялення спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху;

праграма карэкцыйных заняткаў *«Сацыяльна-бытавое арыентаванне»* для **I–V** класаў спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху;

праграма карэкцыйных заняткаў *«Сацыяльнае арыентаванне»* для **VI–XII** класаў другога аддзялення спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху.

**Звяртаем увагу**, што размеркаванне часу па тэмах у вучэбных праграмах з’яўляецца прыкладным. Настаўнік мае права змяняць паслядоўнасць вывучэння пытанняў у межах тэмы, а таксама пераразмяркоўваць у межах 2–3 гадзін колькасць вучэбных гадзін паміж асобнымі тэмамі, выкарыстоўваць паводле свайго меркавання рэзервовы час.

**Вучэбныя выданні**

У 2019/2020 навучальным годзе для ўстаноў спецыяльнай адукацыі з беларускай і (ці) рускай мовамі навучання і выхавання рэкамендаваны падручнікі і вучэбныя дапаможнікі, пералік якіх змешчаны на нацыянальным адукацыйным партале *(www.adu.by / Образовательный процесс. 2019/2020 учебный год /* [*Специальное образование / Перечни учебных изданий для учреждений специального образования*](https://adu.by/ru/homepage/obrazovatelnyj-protses-2019-2020-uchebnyj-god/spetsialnoe-obrazovanie.html)*)*, а таксама апублікаваны ў бюлетэні Міністэрства адукацыі Рэспублікі Беларусь «Зборнік нарматыўных дакументаў» (2019 г., № 16).

**Звяртаем увагу**, што **ўпершыню** ў вучэбных дапаможніках для невідушчых вучняў, якія выдаюцца на аснове рэльефна-кропкавай сістэмы Брайля, ёсць спасылкі на электронныя крыніцы, перакладзеныя ў спецыяльна створаны DAISY фармат для невідушчых людзей і размешчаныя на нацыянальным адукацыйным партале [*http://e-vedy.adu.by*](http://e-vedy.adu.by)*.*

DAISY фармат – гэта міжнародны ўніверсальны стандарт электроннай кнігі (аўдыякнігі), які забяспечвае магчымасць зручнай разметкі і навігацыі па кнізе невідушчым людзям. Дэталёвую інфармацыю пра DAISY фармат (яго асаблівасці, перавагі, спосабы ўзнаўлення кніг, запісаных у гэтым фармаце) можна знайсці на сайтах: [*https://center1.by/*](https://center1.by/) (Установа рэабілітацыі інвалідаў па зроку «Цэнтр паспяховага чалавека»), [*https://motsart.by/*](https://motsart.by/) (Сацыяльна-культурная ўстанова «МоцАрт»).

**Вучэбна-метадычныя комплексы для факультатыўных заняткаў**

Для правядзення факультатыўных заняткаў прапануецца выкарыстоўваць вучэбныя праграмы і вучэбна-метадычныя комплексы (вучэбныя праграмы, дапаможнікі для настаўніка і вучняў) (далей – ВМК), рэкамендаваныя навукова-метадычнай установай «Нацыянальны інстытут адукацыі» Міністэрства адукацыі Рэспублікі Беларусь (далей – Нацыянальны інстытут адукацыі).

Вучэбныя праграмы факультатыўных заняткаў, пералік ВМК для факультатыўных заняткаў, а таксама кампаненты асобных ВМК размешчаны на нацыянальным адукацыйным партале *(*[*https://adu.by/ru/homepage/obrazovatelnyj-protses-2019-2020-uchebnyj-god/obshchee-srednee-obrazovanie.html*](https://adu.by/ru/homepage/obrazovatelnyj-protses-2019-2020-uchebnyj-god/obshchee-srednee-obrazovanie.html)*).*

**Электронныя сродкі навучання**

Для вучняў з інтэлектуальнай недастатковасцю (лёгкай, умеранай, цяжкай) распрацаваны даведачна-інфармацыйныя, кантрольна-дыягнастычныя і інтэрактыўныя модулі электронных вучэбна-метадычных комплексаў (далей – ЭВМК).

Распрацаваныя электронныя модулі ЭВМК згрупаваны па чатырох асноўных напрамках:

камунікатыўнае развіццё: «Элементы граматы і развіццё маўлення», «Руская мова», «Літаратурнае чытанне»;

сацыяльнае развіццё: «Арыентаванне ў навакольным свеце», «Чалавек і свет», «Сацыяльна-бытавое арыентаванне», «Сацыяльная адаптацыя»;

эстэтычнае развіццё: «Выяўленчае мастацтва», «Выяўленчая дзейнасць», «Музыка», «Музычна-рытмічныя заняткі»;

матэматычнае развіццё: «Элементы арыфметыкі», «Матэматыка».

Усе распрацаваныя ЭВМК і электронныя адукацыйныя рэсурсы (далей – ЭАР) размешчаны на нацыянальным адукацыйным партале ў раздзеле «Электроннае навучанне» [*(*[*http://e-vedy.adu.by*](http://e-vedy.adu.by/)*)*](file:///C:\Users\Administrator\Downloads\(http:\e-vedy.adu.by\%20%20)). Матэрыялы **даступныя для ўсіх жадаючых на бязвыплатнай аснове пасля працэдуры рэгістрацыі.**

У адукацыйным працэсе могуць выкарыстоўвацца ЭАР, адзначаныя дыпломамі I, II, III ступені і пахвальнымі водзывамі на апошнім этапе рэспубліканскага конкурсу «Камп’ютар. Адукацыя. Інтэрнэт». Гэтыя ЭАР размешчаны на нацыянальным адукацыйным партале ў раздзеле «Дыстанцыйны ўсянавуч» – Праекты конкурсу «Камп’ютар. Адукацыя. Інтэрнэт» *(*[*http://e-asveta.adu.by/index.php/koi/proektyi-pobediteli-koi*](http://e-asveta.adu.by/index.php/koi/proektyi-pobediteli-koi)*).*

**Вучэбна-метадычныя выданні для настаўнікаў і выданні для вучняў**

У дадатак да падручнікаў і вучэбных дапаможнікаў па кожным вучэбным прадмеце падрыхтаваны вучэбна-метадычныя выданні для настаўнікаў, а таксама дадатковыя выданні для вучняў, якія могуць выкарыстоўвацца ў адукацыйным працэсе, аднак **не з’яўляюцца абавязковымі.** Пералікі вучэбных выданняў размешчаны на нацыянальным адукацыйным партале *(www.adu.by /* [*Образовательный процесс. 2019/2020 учебный год / Перечни учебных изданий*](https://adu.by/ru/homepage/obrazovatelnyj-protses-2019-2020-uchebnyj-god/obshchee-srednee-obrazovanie/2160-perechni-uchebnykh-izdanij.html)*).*

На нацыянальным адукацыйным партале функцыянуе ***анлайн-каталог «Падручнікі.by»*** *(*[*http://adu.by*](http://adu.by) */* [*Учебники.by*](http://uchebniki.by/)*),* якім пададзена інфармацыя пра ўсе вучэбныя выданні, рэкамендаваныя да выкарыстання ў адукацыйным працэсе.

У прадметных навукова-метадычных часопісах сістэматычна публікуюцца метадычныя і дыдактычныя матэрыялы, закліканыя дапамагчы настаўніку пры падрыхтоўцы да вучэбных і факультатыўных заняткаў, у арганізацыі пазакласных мерапрыемстваў.

**АСАБЛІВАСЦІ АРГАНІЗАЦЫІ АДУКАЦЫЙНАГА ПРАЦЭСУ**

Адукацыйны працэс ва ўстановах адукацыі павінен забяспечваць:

якасць спецыяльнай адукацыі;

рэалізацыю кампетэнтнаснага падыходу;

ахову здароўя навучэнцаў;

выкананне санітарных нормаў, правілаў і гігіенічных нарматываў;

стварэнне бяспечных умоў пры арганізацыі адукацыйнага працэсу;

стварэнне ўмоў для развіцця творчых здольнасцей навучэнцаў, уцягненне іх у розныя віды сацыяльна значнай дзейнасці;

стварэнне спецыяльных умоў для атрымання адукацыі асобамі з АПФР.

Адной з найважных задач установы адукацыі з’яўляецца стварэнне ўмоў для забеспячэння псіхалагічнай бяспекі навучэнцаў, скіраваных на іх абарону ад негатыўных уплываў і прагназаванне магчымых пагроз з мэтай папярэджання парушэнняў у станаўленні іх асобы.

Педагагічныя работнікі на ранняй стадыі павінны выяўляць псіхалагічныя праблемы ў развіцці асобы, актыўна выкарыстоўваць у адукацыйным працэсе псіхалагічныя веды, скіраваныя на вырашэнне канфліктных сітуацый, стварэнне спрыяльнага псіхалагічнага клімату ў дзіцячых калектывах.

Педагогі-псіхолагі ўстаноў адукацыі павінны ажыццяўляць рэалізацыю комплексу мерапрыемстваў, скіраваных на псіхалагічнае вывучэнне навучэнцаў для забеспячэння індывідуальнага падыходу да іх на працягу ўсяго перыяду навучання, іх паўнавартаснае развіццё, садзейнічанне ў папярэджанні, вырашэнні псіхалагічных праблем, павышэнне псіхалагічнай культуры ўдзельнікаў адукацыйнага працэсу.

**Звяртаем увагу** на няўхільнае выкананне загада Міністра адукацыі Рэспублікі Беларусь ад 15.02.2018 № 119а «Аб мерах, накіраваных на прафілактыку здзяйснення злачынстваў ва ўстановах адукацыі ў адносінах да навучэнцаў» і Алгарытму інфармавання педагагічнымі работнікамі бацькоў, апекуноў, папячыцеляў навучэнцаў і (ці) супрацоўнікаў унутраных спраў пра наяўнасць прымет гвалту ў адносінах да непаўналетніх, асноўнай мэтай якога з’яўляецца своечасовая дапамога ў рэабілітацыі непаўналетніх, якія падвергліся гвалту.

Інфармуем пра тое, што з 1 верасня 2019 года рэспубліканскі цэнтр псіхалагічнай дапамогі, створаны на базе Інстытута псіхалогіі ўстановы адукацыі «Беларускі дзяржаўны педагагічны ўніверсітэт імя Максіма Танка» (загад Міністра адукацыі Рэспублікі Беларусь ад 11.03.2019 № 155), забяспечыць практычнае аказанне псіхалагічнай дапамогі бацькам (законным прадстаўнікам) навучэнцаў і педагагічным работнікам сістэмы адукацыі.

Прафілактыка сямейнага недабрабыту павінна заставацца прыярытэтнай у працы ўстаноў адукацыі, бо захаванне дзіцяці ў роднай сям’і з’яўляецца самым эфектыўным вынікам міжведамаснага ўзаемадзеяння.

У сувязі са зменамі шлюбна-сямейнага заканадаўства распрацавана пастанова Савета Міністраў Рэспублікі Беларусь ад 15 студзеня 2019 года № 22 «Аб прызнанні знаходжання дзяцей у сацыяльна небяспечным становішчы» (далей – Пастанова). Пастановай вызначаны крытэрыі і паказчыкі сацыяльна небяспечнага становішча, пералічаны ўсе суб’екты прафілактыкі сямейнага недабрабыту і іх кампетэнцыі, а таксама вызначаны парадак правядзення сацыяльнага расследавання і разгляду яго вынікаў.

**Звяртаем увагу** на недапушчальнасць:

правядзення абследавання ўмоў жыцця і выхавання навучэнца, правядзення сацыяльнага расследавання толькі педагагічнымі работнікамі без прыцягнення іншых суб’ектаў прафілактыкі;

вызначэння мерапрыемстваў па ліквідацыі прычын і ўмоў недабрабыту ўстановамі адукацыі самастойна без уліку кампетэнцыі суб’ектаў прафілактыкі;

разгляду на пасяджэнні савета па прафілактыцы безнагляднасці і правапарушэнняў вынікаў сацыяльнага расследавання без удзелу бацькоў (законных прадстаўнікоў) навучэнцаў і зацікаўленых суб’ектаў прафілактыкі.

**Тэрміны навучання на I ступені** агульнай сярэдняй адукацыі вызначаюцца адпаведнымі вучэбнымі планамі спецыяльнай адукацыі і складаюць:

для вучняў з цяжкімі парушэннямі маўлення, парушэннямі псіхічнага развіцця (цяжкасцямі ў навучанні), парушэннем слыху (другое аддзяленне) – пяць гадоў;

для вучняў з парушэннем слыху (першае аддзяленне), з парушэннямі зроку, парушэннямі функцый апорна-рухальнага апарату – чатыры гады.

**Тэрміны навучання на II і III ступенях** агульнай сярэдняй адукацыі вучняў з цяжкімі парушэннямі маўлення, парушэннямі псіхічнага развіцця (цяжкасцямі ў навучанні), парушэннем слыху, парушэннямі зроку, парушэннямі функцый апорна-рухальнага апарату адпавядаюць тэрмінам навучання вучняў устаноў агульнай сярэдняй адукацыі і складаюць пяць гадоў і два гады адпаведна.

**Тэрмін атрымання адукацыі на ўзроўні агульнай базавай адукацыі для вучняў з інтэлектуальнай недастатковасцю** складае ў першым аддзяленні дапаможнай школы ад дзесяці да дванаццаці гадоў, у другім аддзяленні дапаможнай школы, цэнтры карэкцыйна-развіццёвага навучання і рэабілітацыі (далей – ЦКРНіР) – дзевяць гадоў.

Адукацыйны працэс з **чатырохгадовым тэрмінам навучання на I ступені агульнай сярэдняй адукацыі** ажыццяўляецца па адпаведным вучэбным плане спецыяльнай адукацыі на ўзроўні агульнай сярэдняй адукацыі для вучняў з парушэннем слыху (першае аддзяленне), з парушэннямі зроку, парушэннямі функцый апорна-рухальнага апарату і вучэбных праграмах і вучэбных выданнях для ўстаноў агульнай сярэдняй адукацыі; адукацыйны працэс **з пяцігадовым тэрмінам навучання на I ступені агульнай сярэдняй адукацыі** ажыццяўляецца па адпаведным вучэбным плане спецыяльнай адукацыі на ўзроўні агульнай сярэдняй адукацыі для вучняў з парушэннем слыху (другое аддзяленне), цяжкімі парушэннямі маўлення, парушэннямі псіхічнага развіцця (цяжкасцямі ў навучанні) і вучэбных праграмах і вучэбных выданнях для ўстаноў спецыяльнай адукацыі.

**На II і III ступенях** агульнай сярэдняй адукацыі адукацыйны працэс для азначаных вышэй катэгорый вучняў ажыццяўляецца па вучэбных планах спецыяльнай адукацыі на ўзроўні агульнай сярэдняй адукацыі, вучэбных праграмах і вучэбных выданнях для ўстаноў агульнай сярэдняй адукацыі.

**Звяртаем увагу**, што вывучэнне вучэбнага прадмета «Русский язык и литература» («Беларуская мова і літаратурнае чытанне») для вучняў з цяжкімі парушэннямі маўлення ва ўстановах адукацыі з рускай (беларускай) мовай навучання пачынаецца з V класа, для вучняў з парушэннем слыху, што вучацца ў другім аддзяленні спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннем слыху – з VI класа па вучэбных праграмах для ўстаноў спецыяльнай адукацыі.

**Бягучая і прамежкавая атэстацыя** вучняў з АПФР у I–II класах, а таксама III класах, тэрмін навучання якіх на I ступені агульнай сярэдняй адукацыі складае пяць гадоў, вучняў I–III класаў, што вучацца па вучэбным плане першага аддзялення дапаможнай школы (дапаможнай школы-інтэрната) для дзяцей з інтэлектуальнай недастатковасцю, ажыццяўляецца на змястоўна-ацэначнай аснове, якая прадугледжвае слоўную ацэнку вынікаў вучэбнай дзейнасці без выстаўлення адзнак. Вучні III і IV класаў, а таксама вучні V класа, тэрмін навучання якіх на I ступені агульнай сярэдняй адукацыі складае пяць гадоў, вучні V класа, якія вучацца па вучэбным плане першага аддзялення дапаможнай школы (дапаможнай школы-інтэрната) для дзяцей з інтэлектуальнай недастатковасцю, вывучаюць вучэбныя прадметы «Музыка», «Выяўленчае мастацтва», «Працоўнае навучанне» (акрамя вучняў, што вучацца па вучэбным плане першага аддзялення дапаможнай школы (дапаможнай школы-інтэрната) для дзяцей з інтэлектуальнай недастатковасцю), «Фізічная культура і здароўе» на змястоўна-ацэначнай аснове без выстаўлення адзнак у балах. Навучанне па ўсіх іншых вучэбных прадметах у азначаных класах ажыццяўляецца з выстаўленнем адзнак у балах.

Падчас кантрольна-ацэначнай дзейнасці выкарыстоўваюцца разгорнутыя ацэначныя меркаванні, што характарызуюць працэс навучання і адлюстроўваюць колькасны і якасны вынікі працэсу навучання.

*Класны журнал* запаўняецца кожным класным кіраўніком, настаўнікам у адпаведнасці з патрабаваннямі па яго вядзенні. Адзнакі і любыя іншыя формы фіксацыі вынікаў ацэначнай дзейнасці ў класны журнал у даны перыяд не выстаўляюцца. Для ажыццяўлення кантролю і ацэнкі вынікаў вучэбнай дзейнасці кожнага вучня настаўнік вядзе сістэматычны ўлік засваення дзецьмі тых ведаў, уменняў і навыкаў, якія занесены ў асноўныя патрабаванні вучэбнай праграмы па кожным вучэбным прадмеце. **Форму і спосабы фіксацыі вучэбных дасягненняў вучняў настаўнік вызначае самастойна, ніякай адмоўнай слоўнай ацэнкі настаўнік не дае.**

**Расклад вучэбных заняткаў** на вучэбны тыдзень складаецца з улікам рангавай шкалы цяжкасці вучэбных прадметаў згодна з дадаткам 8 да патрабаванняў Санітарных нормаў і правілаў для ўстаноў агульнай сярэдняй адукацыі, зацверджаных пастановай Міністэрства аховы здароўя Рэспублікі Беларусь ад 27 снежня 2012 г. № 206. У раскладзе вучэбных заняткаў на працягу вучэбнага дня трэба чаргаваць вучэбныя прадметы, што патрабуюць вялікага разумовага напружання, засяроджанасці і ўвагі, з іншымі вучэбнымі прадметамі. Кантрольныя работы ва ўстановах адукацыі павінны праводзіцца ў адпаведнасці з графікам, зацверджаным кіраўніком установы адукацыі, не больш за адну ў дзень у адным класе. Правядзенне кантрольных работ у панядзелак, пятніцу і на апошніх вучэбных занятках недапушчальна. Максімальная дапушчальная вучэбная нагрузка вучняў павінна быць у дні найбольшай працаздольнасці (аўторак і (ці) серада – у I–IV (V) класах; аўторак, серада і (ці) пятніца – у V(VI)–XI (XII) класах) і раўнамерна размеркавана па іншых днях вучэбнага тыдня.

Бесперапынная зрокавая нагрузка на блізкай адлегласці (пры любых відах вучэбнай дзейнасці) для вучняў ва ўзросце до 10 гадоў не павінна перавышаць 10 хвілін, ва ўзросце ад 11 гадоў – 15 хвілін. Невідушчыя дзеці з астаткавым зрокам, якія вучацца на аснове рэльефна-кропкавай сістэмы Брайля, могуць выконваць бесперапынную зрокавую работу 1–2 разы за ўрок па 5 хвілін. Невідушчыя дзеці з поўнай стратай зроку павінны чаргаваць тактыльнае ўспрыманне са слыхавым.

Звяртаем увагу, што паміж вучэбнымі заняткамі па вучэбных прадметах, карэкцыйнымі і факультатыўнымі заняткамі павінен быць перапынак не меншы за 30 хвілін.

Навучанне ў I класе для асоб з інтэлектуальнай недастатковасцю (першае аддзяленне дапаможнай школы) пачынаецца з курса **«Уводзіны ў школьнае жыццё»**. На вывучэнне курса выдзяляецца 60 вучэбных гадзін, якія размяркоўваюцца раўнамерна па 3 гадзіны ў дзень *на працягу першых 20 вучэбных дзён*.

Акрамя вучэбных заняткаў па курсе «Уводзіны ў школьнае жыццё», праводзяцца вучэбныя заняткі па вучэбных прадметах «Фізічная культура і здароўе», «Музыка». Астатнія вучэбныя прадметы, якія вызначаны вучэбнымі планамі спецыяльнай адукацыі на ўзроўні агульнай сярэдняй адукацыі, вывучаюцца па завяршэнні курса «Уводзіны ў школьнае жыццё».

Штогод да 1 верасня на падставе медыцынскіх даведак пра стан здароўя, выдадзеных установамі аховы здароўя ў парадку, устаноўленым заканадаўствам Рэспублікі Беларусь, загадам кіраўніка ўстановы адукацыі вучні размяркоўваюцца на медыцынскія групы для вучэбных заняткаў па вучэбным прадмеце «Фізічная культура і здароўе», заняткаў «Гадзіна здароўя і спорту»: асноўную, падрыхтоўчую, спецыяльную (далей – СМГ), лячэбнай фізкультуры (далей – ЛФК).

**Вучні, якія не прайшлі медыцынскае абследаванне, прысутнічаюць** на ўроках па вучэбным прадмеце «Фізічная культура і здароўе», занятках «Гадзіна здароўя і спорту», **але да практычнага выканання заданняў (рухальнай актыўнасці) не дапускаюцца.** Вучні дапускаюцца да вучэбных заняткаў па вучэбным прадмеце «Фізічная культура і здароўе», да спартыўна-масавых, фізкультурна-аздараўленчых мерапрыемстваў толькі ў спартыўным адзенні і абутку.

Вучні, што наведваюць СМГ, дапускаюцца да вучэбных заняткаў па спецыяльных праграмах. Вучні гэтай групы вызваляюцца ад здачы нарматываў па фізічнай падрыхтоўцы і не дапускаюцца да заняткаў у гуртках, секцыях, групах па спартыўных інтарэсах, клубах па фізічнай культуры і спорце, да падрыхтоўкі і ўдзелу ў фізкультурна-аздараўленчых і спартыўна-масавых мерапрыемствах, спартыўных спаборніцтвах.

У групу ЛФК размяркоўваюцца вучні, якія маюць выяўленыя адхіленні ў стане здароўя пастаяннага ці часовага характару, што перашкаджаюць групавым вучэбным заняткам фізічнай культурай. Заняткі ЛФК праводзяцца па індывідуальных праграмах медыцынскімі работнікамі, якія прайшлі спецыяльную падрыхтоўку па ЛФК, у абсталяваных для гэтых мэт памяшканнях. Заняткі ЛФК могуць быць рэкамендаваны вучням, размеркаваным у асноўную, падрыхтоўчую, спецыяльную медыцынскую групы па медыцынскіх паказчыках. Працягласць і форма заняткаў ЛФК (групавая, індывідуальная) вызначаюцца ўрачом ЛФК. Перавод вучня з асноўнай, падрыхтоўчай, СМГ, групы ЛФК у іншую на працягу года ажыццяўляецца ўрачом-спецыялістам разам з настаўнікам па фізічнай культуры пасля правядзення дадатковага абследавання і на падставе даных аб стане здароўя і фізічнай падрыхтаванасці вучня.

Неабходна **прыняць меры** па поўнай (100%) занятасці вучняў, вызваленых ад рухальнай актыўнасці на ўроку, аднесеных па стане здароўя да СМГ, ЛФК, і прысутных на ўроку «Фізічная культура і здароўе», занятках «Гадзіна здароўя і спорту», з улікам асаблівасцей устаноў адукацыі.

У залежнасці ад асаблівасцей установы адукацыі гэта можа быць:

правядзенне заняткаў групы СМГ адначасова з правядзеннем вучэбных заняткаў «Фізічная культура і здароўе» (пры магчымасці кадравага забеспячэння: адзін настаўнік праводзіць урок з вучнямі асноўнай і падрыхтоўчай груп, другі – з вучнямі СМГ);

правядзенне заняткаў для вучняў, аднесеных да групы ЛФК, адначасова з правядзеннем вучэбных заняткаў «Фізічная культура і здароўе» (пры магчымасці арганізаваць заняткі групы ЛФК у прыстасаваным памяшканні ўстановы адукацыі і пры наяўнасці адпаведнага спецыяліста);

іншая арганізацыя занятасці вучняў, напрыклад, арганізацыя гульні ў шашкі, шахматы, правядзенне стымулюючых (падтрымліваючых) заняткаў па іншых вучэбных прадметах, карэкцыйных заняткаў, заняткаў у бібліятэцы, заняткаў з педагогам-арганізатарам, педагогам-псіхолагам (іншымі педагагічнымі работнікамі).

Кіраўнік установы адукацыі нясе персанальную адказнасць за арганізацыю дзейнасці падчас правядзення ўрока «Фізічная культура і здароўе», заняткаў «Гадзіна здароўя і спорту» ўсіх вучняў. Адказнасць за стварэнне бяспечных умоў пры гэтым трэба ўскладаць на педагагічных работнікаў установы адукацыі, якія арганізуюць (каардынуюць) дзейнасць вышэйназваных катэгорый вучняў падчас правядзення ўрока (заняткаў).

**Нагадваем, што асноўны вучэбны матэрыял павінен быць засвоены вучнямі на ўроку.** Асноўная функцыя дамашняга задання (задання для самастойнай работы) – замацаванне новага вучэбнага матэрыялу, паўтор вывучанага вучэбнага матэрыялу. Для дамашняга задання можа прапаноўвацца толькі той матэрыял, які засвоены на вучэбных занятках. З мэтай папярэджання перагрузкі вучняў настаўніку трэба сачыць за аб’ёмам дамашняга задання, тлумачыць на ўроку змест, парадак і прыёмы яго выканання. Аб’ём дамашняга задання павінен адпавядаць санітарным нормам з улікам яго аб’ёму па іншых вучэбных прадметах і магчымасці выканання дамашняга задання па ўсіх прадметах у II класе на працягу не больш за 1,2 гадзіны, III–IV класах – 1,5 гадзіны, V–VI класах – 2 гадзін, у VII–VIII класах – 2,5 гадзін, у IX–XI класах – 3 гадзін.

Заданні павышанага ўзроўню складанасці могуць прапаноўвацца для самастойнага выканання вучням толькі па іх жаданні.

У адпаведнасці з падпунктам 1.3 пункта 3 артыкула 1 Кодэкса Рэспублікі Беларусь аб адукацыі (далей – Кодэкса аб адукацыі) канікулы – гэта планавыя перапынкі для адпачынку пры атрыманні адукацыі ў вочнай форме атрымання адукацыі, таму дамашнія заданні на канікулы не задаюцца.

Улік вывучэння зместу вучэбнага прадмета, наведвання вучнямі вучэбных заняткаў, вынікаў іх вучэбнай дзейнасці настаўнік вядзе ў класным журнале. Выстаўляючы адзнаку ў класны журнал, настаўнік абавязаны выставіць яе ў дзённік вучня.

Недапушчальна патрабаваць ад настаўніка запаўнення справаздачнай аналітычнай інфармацыі аб паспяховасці вучняў.

Патрабаванні да запаўнення класнага журнала змяшчаюцца ва ўказаннях да афармлення і вядзення класнага журнала.

Звяртаем увагу на некаторыя **асаблівасці афармлення класнага журнала:**

Пры афармленні старонак журнала, адведзеных для ўліку вывучэння зместу факультатыўных заняткаў, указваецца назва вучэбнай праграмы факультатыўных заняткаў (з маленькай літары, без двукосся), а не вучэбнага прадмета. Калі ў якасці назвы вучэбнай праграмы факультатыўных заняткаў выкарыстоўваецца цытата, то яна пішацца з вялікай літары і заключаецца ў двукоссе.

Калі на выкананне кантрольнай работы адводзіцца дзве вучэбныя гадзіны, то запіс трэба размяшчаць на двух радках з указаннем адной даты. Напрыклад:

*21.11.2019 Кантрольная работа «…».*

*21.11.2019 Кантрольная работа «…».*

Адзнака выстаўляецца ў графу «Другія вучэбныя заняткі».

**Пры арганізацыі атрымання спецыяльнай адукацыі на даму** для вучняў, якія па медыцынскіх паказчыках часова ці ўвесь час не могуць наведваць установы адукацыі, **неабходна ўзгадняць** расклад вучэбных заняткаў з законнымі прадстаўнікамі вучня. Вучэбныя заняткі (заняткі) праводзяцца не менш за тры разы на тыдзень, іх працягласць залежыць ад стану здароўя вучня. Установа адукацыі, якая забяспечвае атрыманне спецыяльнай адукацыі на даму, арганізуе аказанне вучню сацыяльна-педагагічнай падтрымкі і псіхалагічнай дапамогі.

У 2019/2020 навучальным годзе працягнецца работу па **рэалізацыі інклюзіўных падыходаў у адукацыі. Для гэтага трэба забяспечыць:**

распрацоўку зводнага плана дзейнасці па выкананні Нацыянальнага плана дзеянняў па рэалізацыі ў Рэспубліцы Беларусь палажэнняў Канвенцыі аб правах інвалідаў на 2017–2025 гады ў 2019 годзе;

выкананне плана мерапрыемстваў на 2016-2020 гады па выкананні Канцэпцыі развіцця інклюзіўнай адукацыі для асоб з асаблівасцямі псіхафізічнага развіцця ў Рэспубліцы Беларусь (зацверджаны Міністрам адукацыі Рэспублікі Беларусь 29.01.2016);

рэалізацыю канцэптуальных падыходаў да развіцця сістэмы адукацыі Рэспублікі Беларусь да 2020 года і на перспектыву да 2030 года (загад Міністра адукацыі Рэспублікі Беларусь ад 29.11.2017 № 742);

правядзенне інфармацыйна-асветніцкай работы па фарміраванні інклюзіўнай культуры, талерантных адносін да праблемы інваліднасці на ўсіх роўнях сістэмы адукацыі;

уключэнне дзяцей з АПФР, у тым ліку з інваліднасцю, і іх аднагодкаў у абласныя і рэгіянальныя мерапрыемствы, у тым ліку ў дзейнасць дзіцячых і маладзёжных саветаў, парламентаў на нацыянальным, рэгіянальным і мясцовым узроўнях;

правядзенне работы па стварэнні адаптыўнага адукацыйнага, у тым ліку безбар’ернага, асяроддзя ва ўстановах адукацыі.

**Нагадваем**, што з мэтай выканання пратакола пасяджэння Рэспубліканскага міжведамаснага савета па праблемах інвалідаў пры Савеце Міністраў Рэспублікі Беларусь ад 25 красавіка 2019 г. № 6-15/1пр-РМС, **да 1 кастрычніка 2019 г.** трэба правесці маніторынг стварэння безбар’ернага асяроддзя на аб’ектах устаноў адукацыі ў адпаведнасці з Анкетай вызначэння даступнасці і комплекснага падыходу, які ўключае:

1. **Тэрыторыю, што прылягае да будынка:**

1.1. адсутнасць бар’ераў на шляху перамяшчэння па тэрыторыі:

роўнае дарожнае пакрыццё,

адсутнасць перападаў вышынь,

наяўнасць тактыльнай пліткі (папераджальная і накіравальная);

1.2. наяўнасць даступнай лесвіцы (пры неабходнасці):

адпаведныя памеры лесвіцы,

поручні (парэнчы),

кантрасная маркіроўка,

тактыльная плітка перад лесвіцай і на апошняй прыступцы лесвіцы;

1.3. наяўнасць пандуса (адкіднога) пры неабходнасці:

шырыня не меншая за адзін метр;

патрэбны ўхіл пандуса,

адпаведныя пляцоўкі ў пачатку і канцы пандуса з кантраснай паласой,

адкідны пандус з абавязковай кнопкай выкліку,

парэнчы;

1.4. наяўнасць электрычнага пад’ёмніка (пры неабходнасці);

1.5. бесперашкодны доступ у будынак:

адсутнасць перападаў вышынь і парогаў,

шырыня дзвярэй не меншая за 0,9 метра,

вольная прастора перад дзвярамі пры адчыненні «на сябе»,

маўленчы інфарматар,

яркая маркіроўка на шклах дзвярэй, размешчаная ў адпаведнасці з патрабаваннямі,

кантрасная дзвярная ручка,

візуальная інфармацыя, у тым ліку выкананая шрыфтам Брайля.

2. **Унутранае памяшканне:**

2.1. наяўнасць даступнага вестыбюля:

вольная прастора,

візуальная, гукавая і тактыльная інфармацыя;

2.2. наяўнасць ліфта, адаптаванага да асаблівасцей інвалідаў:

устаноўленыя памеры кабіны,

перад ліфтам укладка тактыльнай пліткі,

прыстасаванне, якое забяспечвае гукавое аб’яўленне паверхаў,

кнопкі нумароў паверхаў і іншыя кнопкі, прамаркіраваныя шрыфтам Брайля,

апарат двухбаковай сувязі з дыспетчарскім пунктам, забяспечаны прыстасаванне для ўзмацнення гуку;

2.3. наяўнасць даступнай лесвіцы (пры неабходнасці):

устаноўленая шырыня лесвіцы,

тактыльная плітка перад пачаткам і ў канцы лесвічнага марша,

размяшчэнне бесперапынных парэнчаў з двух бакоў;

2.4. санітарна-гігіенічныя пакоі, адаптаваныя да асаблівасцей інвалідаў:

памеры кабіны, адпаведныя патрабаванням,

размяшчэнне ўнітазаў і ракавін у адпаведнасці з патрабаваннямі,

абсталяванне вертыкальнымі і гарызантальнымі поручнямі,

кнопка выкліку,

на дзвярах – засаўкі, што забяспечваюць магчымасць адчынення як звонку, так і знутры,

душавая кабіна, абсталяваная з улікам асаблівых патрэб інвалідаў у адпаведнасці з устаноўленымі нормамі;

2.5. інфармацыйная даступнасць:

візуальная інфармацыя, у тым ліку выкананая шрыфтам Брайля.

**Звяртаем увагу** на неабходнасць **да 1 верасня 2019 г.** прыняць меры па забеспячэнні падвозу ва ўстановы адукацыі ўсіх вучняў з інваліднасцю, у тым ліку на спецыяльна абсталяваным транспарце.

**Пры арганізацыі адукацыйнага працэсу для вучняў з аўтыстычнымі парушэннямі** патрэбна стварэнне для іх адаптыўнага адукацыйнага асяроддзя з асаблівай арганізацыяй прасторы і візуалізацыяй часу.

Для стварэння адаптыўнага адукацыйнага асяроддзя трэба:

пазначаць выразныя візуальныя і матэрыяльныя межы прасторавых зон;

мінімізаваць колькасць раздражняльнікаў у класе;

рацыянальна арганізоўваць працоўнае месца вучня;

маркіраваць вучэбныя прылады;

падзяляць прастору на зоны па відах дзейнасці;

наглядна ўяўляць паслядоўнасць падзей у часе.

У адпаведнасці з пастановай Міністэрства працы і сацыяльнай абароны Рэспублікі Беларусь ад 6 чэрвеня 2016 г. № 26 у раздзеле «2. Спецыялісты» дадатка да пастановы Міністэрства працы Рэспублікі Беларусь ад 28 красавіка 2001 г. № 53 «Аб зацвярджэнні кваліфікацыйнага даведніка пасад служачых» у новай рэдакцыі выкладзены кваліфікацыйныя характарыстыкі пасад «Выхавальнік дашкольнай адукацыі» і «Выхавальнік». Гэта дазваляе забяспечваць ва ўстановах дашкольнай, агульнай сярэдняй і спецыяльнай адукацыі персанальнае суправаджэнне ў адукацыйным працэсе вучняў з аўтыстычнымі парушэннямі.

**Неабходна забяспечыць** павышэнне кваліфікацыі па пытаннях аказання карэкцыйнай дапамогі дзецям з аўтыстычнымі парушэннямі педагагічных работнікаў, прынятых на пасаду «Выхавальнік» для забеспячэння персанальнага суправаджэння (пастанова Міністэрства працы і сацыяльнай абароны Рэспублікі Беларусь ад 3 кастрычніка 2017 г. № 50).

Персанальнае суправаджэнне вучняў з аўтыстычнымі парушэннямі можа ажыццяўляцца індывідуальна і ў групе (два-тры дзіцяці з аўтыстычнымі парушэннямі). Мэтазгоднасць, працягласць і форму персанальнага суправаджэння вызначаюць спецыялісты псіхолага-медыка-педагагічнай камісіі ЦКРНіР. Увядзенне штатнай колькасці выхавальнікаў для работы з вучнямі, якія маюць патрэбу ў персанальным суправаджэнні, робіцца ў індывідуальным парадку, з улікам колькасці вучняў з АПФР, працягласці іх знаходжання ва ўстанове адукацыі, ступені цяжкасці фізічных і (ці) псіхічных парушэнняў і інш.

Пры арганізацыі адукацыйнага працэсу **для вучняў з інтэлектуальнай недастатковасцю па вучэбным плане першага аддзялення дапаможнай школы (дапаможнай школы-інтэрната)** у 2019/2020 навучальным годзе ў VIІ, VIІІ і IX класах **першага аддзялення дапаможнай школы** навучанне вучэбнаму прадмету **«Біялогія»** ажыццяўляецца па вучэбнай праграме «Біялогія» для VII–X класаў першага аддзялення дапаможнай школы, зацверджанай у 2017 годзе.

У **IX класе** рэкамендуем выкарыстоўваць вучэбны дапаможнік «Біялогія. Жывёлы» («Біялогія. Жывёлы»), VIІІ клас, аўтара В.Х.Серадзінскай («Адукацыя і выхаванне», 2015). Метадычны каментарый для IX класа будзе размешчаны ў часопісе «Спецыяльная адукацыя» № 4 за 2019 год і на сайце (*www.adu.by /* [*Образовательный процесс. 2019/2020 учебный год / Специальное образование*](https://adu.by/ru/homepage/obrazovatelnyj-protses-2019-2020-uchebnyj-god/spetsialnoe-obrazovanie.html))*,* [*http://asabliva.by*](http://asabliva.by/)).

Нагадваем, што для VIІ і VIII класаў метадычны каментарый па вучэбным прадмеце «Біялогія» размяшчаўся ў часопісах «Спецыяльная адукацыя» № 5 за 2017 год і № 4 за 2018 год.

**Звяртаем увагу**, што ў X класе навучанне вучэбнаму прадмету «Біялогія» ажыццяўляецца па дзеючай вучэбнай праграме «Біялогія» для VII–X класаў першага аддзялення дапаможнай школы, зацверджанай у 2014 годзе. Адукацыйны працэс забяспечваецца вучэбным дапаможнікам «Біялогія. Прырода і чалавек» («Біялогія. Прырода і чалавек»), X клас, аўтара В.Х.Серадзінскай (Народная асвета, 2015); у IX і X класах навучанне вучэбнаму прадмету «Біялогія» ажыццяўляецца па дзеючай вучэбнай праграме «Біялогія» для VII–X класаў першага аддзялення дапаможнай школы, зацверджанай у 2014 годзе. Адукацыйны працэс у гэтых класах забяспечваецца вучэбнымі дапаможнікамі:

IX клас – «Біялогія. Чалавек і яго здароўе» («Биология. Человек и его здоровье») пад. рэд. Д.Б. Сандакова, ВЦ БДУ, 2015;

X клас – «Біялогія. Прырода і чалавек» («Биология. Природа и человек»), аўтара В.Х.Серадзінскай, Народная асвета, 2015.

Пры арганізацыі адукацыйнага працэсу для вучняў з інтэлектуальнай недастатковасцю па **вучэбным плане другога аддзялення дапаможнай школы (дапаможнай школы-інтэрната)** у выпадку, калі немагчыма ўкамплектаваць клас вучнямі аднаго года навучання, дапускаецца ўключэнне ў склад аб’яднанага класа вучняў I–V класаў ці вучняў V–IX класаў. Агульная колькасць вучняў у такім класе не павінна перавышаць 6 чалавек. Пры гэтым аб’ём вучэбных гадзін устанаўліваецца па найбольшым аб’ёме гадзін, прадугледжаных вучэбным планам, які рэалізуецца ў класе.

Пры арганізацыі адукацыйнага працэсу па вучэбным плане ЦКРНіР **для вучняў з цяжкімі і (ці) множнымі фізічнымі і (ці) псіхічнымі парушэннямі** адукацыйны працэс павінен забяспечваць набыццё гэтай катэгорыяй дзяцей асноў ведаў аб навакольным свеце, фарміраванне ў іх сацыяльна-бытавой кампетэнцыі, выпраўленне ці паслабленне наяўных парушэнняў, падрыхтоўку да максімальна магчымага для іх самастойнага жыцця ў грамадстве.

У адпаведнасці з артыкулам 279 Кодэкса аб адукацыі для асоб з цяжкімі і (ці) множнымі фізічнымі і (ці) псіхічнымі парушэннямі могуць распрацоўвацца індывідуальныя вучэбныя планы, індывідуальныя вучэбныя праграмы. У індывідуальным вучэбным плане рэкамендуецца ўстанаўліваць колькасць вучэбных гадзін на тыдзень не меншую, чым пры навучанні на даму ў адпаведным класе.

У першы клас ЦКРНіР прымаюцца дзеці, якім на 1 верасня споўнілася 8 гадоў, у выключных выпадках – дзеці старэйшыя за 8 гадоў, якія нідзе раней не вучыліся. Улічваючы, што тэрмін атрымання адукацыі ў ЦКРНіР складае дзевяць гадоў, а ўзрост выпускнікоў складае ў сярэднім 17 гадоў, то, у адпаведнасці з Інструкцыяй аб парадку і ўмовах аказання сацыяльных паслуг дзяржаўнымі ўстановамі сацыяльнага абслугоўвання, зацверджанай пастановай Міністэрства працы і сацыяльнай абароны Рэспублікі Беларусь ад 26 студзеня 2013 г. № 11, непрацаздольны грамадзянін – дзіця-інвалід ва ўзросце да 18 гадоў, які завяршыў засваенне зместу адукацыйнай праграмы спецыяльнай адукацыі на ўзроўні агульнай сярэдняй адукацыі для асоб з інтэлектуальнай недастатковасцю, што пацверджана пасведчаннем аб спецыяльнай адукацыі, можа быць залічаны ў тэрытарыяльны цэнтр сацыяльнага абслугоўвання насельніцтва.

Для стварэння спрыяльных умоў для адаптацыі выпускнікоў ЦКРНіР у новай жыццёвай сітуацыі трэба праводзіць мерапрыемствы, накіраваныя на забеспячэнне пераемнасці пры пераходзе выпускнікоў ЦКРНіР у тэрытарыяльныя цэнтры сацыяльнага абслугоўвання насельніцтва (далей – ТЦСАН), пачынаючы з выпускнога класа, своечасова рыхтаваць і падаваць поўны пакет матэрыялаў у адпаведнасці з метадычнымі рэкамендацыямі па арганізацыі пераходу выпускнікоў ЦКРНіР у ТЦСАН ад 29 кастрычніка 2013 г.

У адпаведнасці з пастановамі, прынятымі на пасяджэнні Рэспубліканскага міжведамаснага савета па праблемах інвалідаў (пратакол ад 5 чэрвеня 2015 г. № 4-2-20/1пр-РМС), **у 2019/2020 навучальным годзе трэба працягваць работу па забеспячэнні круглагадовай працы ЦКРНіР, у тым ліку ў летні час**. Нагадваем, што ў летнія месяцы ў ЦКРНіР праводзіцца кансультацыйная, метадычная, інфармацыйна-аналітычная работа, забяспечваецца выяўленне і псіхолага-медыка-педагагічнае абследаванне асоб з АПФР, актуалізуецца банк даных пра дзяцей з АПФР, ажыццяўляецца аказанне сацыяльна-педагагічнай падтрымкі і псіхалагічнай дапамогі сем’ям і дзецям з АПФР, праводзяцца мерапрыемствы, накіраваныя на забеспячэнне пераемнасці пераходу выпускнікоў ЦКРНіР у ТЦСАН.

У адпаведнасці з нарматыўнай прававой базай і на падставе вынікаў вывучэння запытаў законных прадстаўнікоў вучняў на базе ЦКРНіР арганізуецца праца лагераў з дзённым знаходжаннем. У перыяд працы лагераў пры неабходнасці павінен ажыццяўляцца падвоз вучняў з АПФР спецыяльна абсталяваным транспартам.

У адпаведнасці з пунктам 11 Палажэння аб парадку арганізацыі аздараўлення дзяцей у аздараўленчых, спартыўна-аздараўленчых лагерах, зацверджанага пастановай Савета Міністраў Рэспублікі Беларусь ад 2 чэрвеня 2004 г. № 662, дзеці маюць права на атрыманне пуцёўкі з выкарыстаннем дзяржаўных сродкаў у лагер з кругласутачным знаходжаннем не больш за адзін раз у каляндарным годзе.

Пытанне арганізацыі дадатковага аздараўлення вучняў ЦКРНіР можа быць разгледжана мясцовымі выканаўчымі і распарадчымі органамі, зыходзячы з фінансавых магчымасцей і патрэбы ў аказанні падтрымкі, у межах сродкаў мясцовага бюджэту.

Акрамя таго, пры неабходнасці трэба забяспечыць арганізацыю лагераў з дзённым знаходжаннем у дзве змены для аднаго і таго ж складу дзяцей, адна з якіх – за кошт бацькоўскай даплаты. Дапускаецца адкрыццё дзіцячых гульнявых пляцовак з чатырохгадзінным знаходжаннем вучняў (без арганізацыі харчавання). Гэта пытанне патрабуе ўважлівага вывучэння да пачатку аздараўленчай кампаніі. Звяртаем увагу на неабходнасць прадастаўлення поўнай інфармацыі законным прадстаўнікам вучняў ЦКРНіР пра магчымасць дадатковага аздараўлення за кошт бацькоўскай даплаты ў лагеры з дзённым знаходжаннем.

ЦКРНіР як каардынатару дзейнасці ў сферы спецыяльнай адукацыі на тэрыторыі адпаведнай адміністрацыйна-тэрытарыяльнай адзінкі пры планаванні работы на 2019/2020 навучальны год трэба прадугледзець работу па актывізацыі міжведамаснага ўзаемадзеяння:

па своечасовым выяўленні дзяцей з АПФР. З гэтай мэтай трэба ва ўсіх рэгіёнах забяспечыць у поўным аб’ёме рэалізацыю механізму, прадугледжанага Інструкцыяй аб парадку выяўлення дзяцей з асаблівасцямі псіхафізічнага развіцця і стварэння банка даных аб іх (пастанова Міністэрства адукацыі Рэспублікі Беларусь ад 5 верасня 2011 г. № 253);

забеспячэнні своечасовай і якаснай актуалізацыі банкаў даных пра дзяцей з АПФР;

удасканаленні работы спецыялістаў псіхолага-медыка-педагагічных камісій;

павышэнні якасці адукацыйнага працэсу для вучняў з цяжкімі і (ці) множнымі фізічнымі і (ці) псіхічнымі парушэннямі;

забеспячэнні работы ЦКРНіР у летні перыяд;

узмацненні міжведамаснага ўзаемадзеяння пры арганізацыі адукацыйнага працэсу ў дамах-інтэрнатах для дзяцей-інвалідаў з АПФР.

У адпаведнасці з п. 23 Сумеснага плана дзеянняў па вырашэнні праблем папярэджання інваліднасці і забеспячэння праў дзяцей-інвалідаў, маладых інвалідаў і іх бацькоў, зацверджанага 10.01.2019 Міністрам працы і сацыяльнай абароны, Міністрам аховы здароўя і першым намеснікам Міністра адукацыі, не пазней за верасень бягучага года трэба вывучыць магчымасць арганізацыі адукацыйнага працэсу для дзяцей-інвалідаў з АПФР на базе ўстаноў агульнай сярэдняй адукацыі ці ЦКРНіР па месцы знаходжання дзіцячых дамоў-інтэрнатаў.

**Звяртаем увагу**, што для арганізацыі адукацыйнага працэсу з вучнямі з АПФР на ўзроўні агульнай сярэдняй адукацыі трэба кіравацца інструктыўна-метадычным пісьмом Міністэрства адукацыі Рэспублікі Беларусь «Аб арганізацыі ў 2019/2020 навучальным годзе адукацыйнага працэсу пры вывучэнні вучэбных прадметаў і правядзенні факультатыўных заняткаў пры рэалізацыі адукацыйных праграм агульнай сярэдняй адукацыі *(*[*www.adu.by / Образовательный процесс. 2019/2020 учебный год / Инструктивно-методические письма*](https://adu.by/ru/homepage/obrazovatelnyj-protses-2019-2020-uchebnyj-god/obshchee-srednee-obrazovanie/2172-instruktivno-metodicheskie-pisma-2.html)*)*.

**Асаблівасці арганізацыі карэкцыйнай работы з асобнымі катэгорыямі асоб з АПФР**

Карэкцыйная работа з вучнямі I класа з парушэннямі маўлення (цяжкімі парушэннямі маўлення і парушэннямі маўлення, якія выпраўляюцца ва ўмовах пункта карэкцыйна-педагагічнай дапамогі) (далей – ПКПП), уключае **папярэджанне дыслексіі, дысграфіі і дызарфаграфіі** і накіравана на развіццё псіхічных працэсаў і функцый, якія ляжаць у аснове авалодання чытаннем і пісьмом.

Работу па папярэджанні дыслексіі, дысграфіі і дызарфаграфіі трэба ажыццяўляць па наступных напрамках:

развіццё сэнсаматорнай сферы (зрокавага і слыхавога ўспрымання, тэмпа-рытмічнага пачуцця, графаматорных уменняў);

развіццё ўвагі, памяці, мыслення;

развіццё ўсіх бакоў вуснага маўлення (вымаўленчага, лексіка-граматычнага, а таксама звязнага маўлення), удасканаленне фанематычнага слыху і на іх аснове фарміраванне базавых аперацый моўнага аналізу і сінтэзу і навучанне грамаце;

развіццё матывацыі, уменняў планаваць сваю дзейнасць, выяўляць памылкі ў працэсе дзейнасці і г.д.

Для выяўлення ў вучняў I класа схільнасці да парушэнняў чытання рэкамендуецца праводзіць скрынінгавае вывучэнне з выкарыстаннем стандартызаванай методыкі А.М. Корнева «Методыка ранняга выяўлення дыслексіі».

**Аб дыягнастычнай аснове планавання карэкцыйных заняткаў**

Асновай планавання карэкцыйных заняткаў з вучнямі з АПФР з’яўляецца педагагічнае абследаванне, якое праводзіць настаўнік-дэфектолаг у пачатку і ў канцы навучальнага года на працягу аднаго-двух тыдняў у залежнасці ад формы арганізацыі адукацыйнага працэсу і цяжкасці фізічных і (ці) псіхічных парушэнняў. Псіхолага-педагагічнае абследаванне ажыццяўляецца ў рамках правядзення карэкцыйных заняткаў і фіксуецца ў журнале ўліку праведзеных заняткаў і наведвання іх вучнямі на адпаведных старонках.

Вынікі абследавання фіксуюцца ў карце абследавання. Па выніках абследавання вучня з АПФР настаўнік-дэфектолаг у карце абследавання афармляе заключэнне, што адлюстроўвае характар, структуру, ступень цяжкасці парушэнняў развіцця. З улікам заключэння ажыццяўляецца абгрунтаваны выбар колькасці і формы правядзення карэкцыйных заняткаў (індывідуальныя, падгрупавыя, групавыя) з улікам вучэбных планаў спецыяльнай адукацыі на ўзроўні агульнай сярэдняй адукацыі.

Пры арганізацыі карэкцыйных заняткаў «Развіццё вуснага маўлення і слыхавога ўспрымання» з вучнямі з парушэннем слыху педагагічная дыягностыка праводзіцца па традыцыйнай методыцы з выкарыстаннем спісаў слоў, фраз і тэкстаў і ўключае ацэнку наступных параметраў:

слыхавое і слыха-зрокавае ўспрыманне і распазнаванне вучнямі маўленчага матэрыялу рознай ступені складанасці, які валодае рознымі акустычнымі характарыстыкамі;

маўленчае развіццё (сфарміраванасць вымаўленчых навыкаў, лексічнага запасу (пасіўнага і актыўнага слоўніка), граматычнага ладу маўлення).

На I ступені агульнай сярэдняй адукацыі карэкцыйныя заняткі па развіцці вуснага маўлення і слыхавога ўспрымання дзяцей з парушэннем слыху праводзяцца ў форме індывідуальных заняткаў. Вучэбны час, прадугледжаны вучэбным планам, размяркоўваецца пароўну паміж усімі вучнямі класа з разліку нормы напаўняльнасці класа – 8 вучняў. Калі напаўняльнасць класа меншая ці большая за восем вучняў, робіцца пераразмеркаванне колькасці гадзін. Такім чынам, колькасць індывідуальных заняткаў на тыдзень з кожным дзіцём I–IV класаў складае 1,5 гадзіны, у V класе – 1,25 гадзіны.

Колькасць гадзін у вучэбным плане канкрэтнай установы адукацыі па карэкцыйных занятках «Развіццё вуснага маўлення і слыхавога ўспрымання» будзе залежаць ад напаўняльнасці класаў. Пры напаўняльнасці класаў 8 вучняў колькасць гадзін складае:

|  |  |  |  |  |  |
| --- | --- | --- | --- | --- | --- |
| Карэкцыйныя заняткі | Колькасць вучэбных гадзін на тыдзень па класах | | | | |
| I | II | III | IV | V |
| Развіццё вуснага маўлення і слыхавога ўспрымання | 12 | 12 | 12 | 12 | 10 |

Калі напаўняльнасць па класах ва ўстанове адукацыі, напрыклад, складае ў I класе 8 вучняў, у II – 6, у III – 9, у IV –7, у V – 8 вучняў, то колькасць гадзін павінна быць наступнай:

|  |  |  |  |  |  |
| --- | --- | --- | --- | --- | --- |
| Карэкцыйныя заняткі | Колькасць вучэбных гадзін на тыдзень па класах | | | | |
| I | II | III | IV | V |
| Развіццё вуснага маўлення і слыхавога ўспрымання | 12 | 9 | 13,5 | 10,5 | 12 |

Індывідуальныя заняткі па развіцці вуснага маўлення і слыхавога ўспрымання праводзяцца настаўнікам-дэфектолагам (сурдапедагогам) ці настаўнікам класа ў спецыяльна абсталяваным памяшканні (пажадана, каб настаўнік класа праводзіў індывідуальную работу з двума-трыма вучнямі). Працягласць індывідуальных заняткаў складае 20–25 хвілін.

Пачынаючы з VI класа рэкамендаванай (неабавязковай) формай арганізацыі работы па развіцці слыхавога ўспрымання вучняў з парушэннем слыху з’яўляюцца групавыя заняткі. Камплектаванне груп (2–4 чалавекі) ажыццяўляецца з улікам узросту вучняў, стану слыхавой функцыі, маўленчага развіцця, агульнага ўзроўню развіцця вучняў.

Асноўны акцэнт пры рэалізацыі зместу карэкцыйных заняткаў па развіцці вуснага маўлення і слыхавога ўспрымання з вучнямі на другой ступені агульнай сярэдняй адукацыі варта зрабіць на развіцці тэкставай кампетэнтнасці, якая на сучасным этапе разглядаецца як базавая метапрадметная і прафесійная. У рамках работы з тэкстамі розных тыпаў (вучэбных, аўтэнтычных) на аснове іх зместу вырашаюцца задачы фарміравання і развіцця слыхавых уяўленняў вучняў, развіцця і ўдакладнення лексічнага запасу, фарміравання граматычнага ладу маўлення, развіцця звязных выказванняў. Гэта забяспечвае камунікатыўную скіраванасць маўленчага матэрыялу карэкцыйных заняткаў, узаемасувязь з вывучэннем зместу вучэбных прадметаў. Важным з’яўляецца адэкватны адбор і правільнае планаванне настаўнікам-дэфектолагам відаў работ, рэалізацыя дыферэнцыраванага падыходу з улікам слыхамаўленчых магчымасцей вучняў.

Карэкцыйныя заняткі настаўнік-дэфектолаг кабінета слыхавой работы праводзіць у форме франтальных заняткаў. З нормы гадзін вучэбнай нагрузкі настаўніка-дэфектолага на даныя заняткі адводзіцца не менш за 16 гадзін на тыдзень.

Карэкцыйныя заняткі праводзяцца настаўнікам-дэфектолагам кабінета слыхавой работы з вучнямі І–ХIІ класаў не менш за адзін раз на тыдзень па асобным раскладзе, зацверджаным дырэктарам установы адукацыі на навучальны год. Працягласць занятку – 45 хвілін.

**АБ РАБОЦЕ СПЕЦЫЯЛЬНЫХ КЛАСАЎ, КЛАСАЎ ІНТЭГРАВАНАГА НАВУЧАННЯ І ВЫХАВАННЯ**

Парадак стварэння **спецыяльных класаў, класаў інтэграванага навучання і выхавання** і арганізацыі адукацыйнага працэсу ў іх вызначаны Інструкцыяй аб парадку стварэння спецыяльных груп, груп інтэграванага навучання і выхавання, спецыяльных класаў, класаў інтэграванага навучання і выхавання і арганізацыі адукацыйнага працэсу ў іх, зацверджанай пастановай Міністэрства адукацыі Рэспублікі Беларусь ад 25 ліпеня 2011 г. № 136 (далей – Інструкцыя).

Рашэнне аб адкрыцці спецыяльных класаў, класаў інтэграванага навучання і выхавання прымае заснавальнік установы адукацыі.

Напаўняльнасць спецыяльных класаў, класаў інтэграванага навучання і выхавання вызначаецца ў адпаведнасці з пунктамі 10–14 артыкула 268 Кодэкса аб адукацыі. Па рашэнні заснавальніка ў адпаведнасці з пунктам 17 артыкула 268 Кодэкса аб адукацыі можа быць устаноўлена меншая напаўняльнасць спецыяльных класаў, класаў інтэграванага навучання і выхавання.

**Не рэкамендуецца залічваць у адзін спецыяльны клас вучняў, якія маюць розную структуру і (або) ступень цяжкасці фізічных і (або) псіхічных парушэнняў** (напрыклад, вучняў з парушэннямі псіхічнага развіцця (цяжкасцямі ў навучанні) і вучняў з інтэлектуальнай недастатковасцю), вучняў, якія вучацца па адпаведным вучэбным плане спецыяльнай адукацыі на ўзроўні агульнай сярэдняй адукацыі розных класаў (напрыклад, І і ІІ класаў, ІІ і ІІІ класаў), і інш.

Пры арганізацыі адукацыйнага працэсу ў класах інтэграванага навучання і выхавання **неабходна ўлічваць наступнае.**

*Пры рэалізацыі адукацыйнай праграмы спецыяльнай адукацыі на ўзроўні агульнай сярэдняй адукацыі* **ў****І і ІІ класах** інтэграванага навучання і выхавання вучэбныя заняткі па вучэбных прадметах «Выяўленчае мастацтва», «Фізічная культура і здароўе», «Музыка», «Працоўнае навучанне», «Асновы бяспекі жыццядзейнасці» рэкамендуецца праводзіць настаўніку з усім класам. Настаўнік-дэфектолаг праводзіць карэкцыйныя заняткі і вучэбныя заняткі з дзецьмі з АПФР па астатніх вучэбных прадметах вучэбнага плана адпаведнай спецыяльнай агульнаадукацыйнай школы (спецыяльнай агульнаадукацыйнай школы-інтэрната). **У ІІІ–V класах** інтэграванага навучання і выхавання пры рэалізацыі адукацыйнай праграмы спецыяльнай адукацыі на ўзроўні агульнай сярэдняй адукацыі **рэкамендуецца правядзенне вучэбных заняткаў з усімі вучнямі класа**. Пры гэтым вучэбныя заняткі па вучэбным прадмеце праводзяць настаўнік і настаўнік-дэфектолаг класа інтэграванага навучання і выхавання (за выключэннем вучэбных заняткаў па вучэбных прадметах «Выяўленчае мастацтва», «Фізічная культура і здароўе», «Музыка», «Мастацтва (айчынная і сусветная мастацкая культура)», «Асновы бяспекі жыццядзейнасці», «Працоўнае навучанне», «Замежная мова», якія праводзяць настаўнікі). У выпадку, калі колькасць вучэбных гадзін, адведзеных на вывучэнне асобных вучэбных прадметаў тыпавым вучэбным планам агульнай сярэдняй адукацыі (для адпаведнага віду ўстаноў агульнай сярэдняй адукацыі) і вучэбным планам адпаведнай спецыяльнай агульнаадукацыйнай школы (спецыяльнай агульнаадукацыйнай школы-інтэрната), не супадае або асобныя вучэбныя прадметы ўключаны толькі ў вучэбны план адпаведнай спецыяльнай агульнаадукацыйнай школы (спецыяльнай агульнаадукацыйнай школы-інтэрната), вучэбныя заняткі па гэтых вучэбных прадметах праводзіць настаўнік-дэфектолаг класа інтэграванага навучання і выхавання. Пералік карэкцыйных заняткаў і вучэбных прадметаў, па якіх вучэбныя заняткі праводзіць настаўнік-дэфектолаг, вызначаецца ўстановай адукацыі па ўзгадненні з ЦКРНіР.

*Пры рэалізацыі адукацыйнай праграмы спецыяльнай адукацыі на ўзроўні агульнай сярэдняй адукацыі для асоб з інтэлектуальнай недастатковасцю* ў класах інтэграванага навучання і выхавання настаўнік-дэфектолаг, як правіла, на працягу ўсіх гадоў навучання праводзіць вучэбныя заняткі па ўсіх вучэбных прадметах, за выключэннем вучэбных заняткаў па вучэбных прадметах «Выяўленчае мастацтва», «Музыка», «Фізічная культура і здароўе», «Працоўнае навучанне», «Асновы бяспекі жыццядзейнасці», якія праводзяць настаўнікі, што выкладаюць названыя вучэбныя прадметы. У I–IV класах інтэграванага навучання і выхавання настаўніку-дэфектолагу размяркоўваецца ў педагагічную нагрузку розніца вучэбных гадзін, адведзеных на вывучэнне вучэбнага прадмета «Працоўнае навучанне» ў тыпавым вучэбным плане агульнай сярэдняй адукацыі (для адпаведнага віду ўстаноў агульнай сярэдняй адукацыі) і вучэбным плане першага аддзялення дапаможнай школы (дапаможнай школы-інтэрната).

Для правядзення заняткаў па вучэбным прадмеце «Працоўнае навучанне» з вучнямі, якія вучацца ў класах інтэграванага навучання і выхавання з напаўняльнасцю меншай за ўказаную ў пункце 14 артыкула 268 Кодэкса аб адукацыі, па вучэбных праграмах VІ–X класаў першага аддзялення дапаможнай школы, з 8 гадзін на тыдзень, адведзеных на вучэбныя заняткі па асобных вучэбных прадметах вучэбнага плана і карэкцыйныя заняткі, выдзяляюцца вучэбныя гадзіны для вучэбных заняткаў, якія праводзяцца настаўнікам працоўнага навучання асобна ад агульнай групы (агульных груп). Колькасць гэтых гадзін (не менш за 2) вызначаецца ўстановай адукацыі па ўзгадненні з ЦКРНіР.

У класах інтэграванага навучання і выхавання рэкамендуецца выдзяляць настаўніку-дэфектолагу вучэбныя гадзіны на правядзенне карэкцыйных заняткаў з разліку **адна вучэбная гадзіна на адно дзіця**, **але не больш за агульную колькасць вучэбных гадзін на правядзенне карэкцыйных заняткаў**, прадугледжаных у вучэбным плане спецыяльнай адукацыі. Напрыклад, *у I класе інтэграванага навучання і выхавання па вучэбным плане I класа спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з цяжкімі парушэннямі маўлення вучацца шэсць чалавек. На правядзенне карэкцыйных заняткаў у вучэбным плане спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з цяжкімі парушэннямі маўлення прадугледжана 12 вучэбных гадзін. Настаўніку-дэфектолагу гэтага класа інтэграванага навучання і выхавання можа быць выдзелена на правядзенне карэкцыйных заняткаў 6 вучэбных гадзін.*

*У I класе інтэграванага навучання і выхавання па вучэбным плане I класа спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннямі псіхічнага развіцця (цяжкасцямі ў навучанні) вучацца шэсць чалавек. На правядзенне карэкцыйных заняткаў у вучэбным плане спецыяльнай агульнаадукацыйнай школы (спецыяльнай агульнаадукацыйнай школы-інтэрната) для дзяцей з парушэннямі псіхічнага развіцця (цяжкасцямі ў навучанні) прадугледжана 4 вучэбныя гадзіны. Настаўніку-дэфектолагу ў гэтым класе інтэграванага навучання і выхавання можа быць выдзелена на правядзенне карэкцыйных заняткаў не больш за 4 вучэбныя гадзіны.*

Рашэнне аб колькасці вучэбных гадзін, якія выдзяляюцца на правядзенне карэкцыйных заняткаў, вучэбных заняткаў па вучэбных прадметах, прымаецца ўстановай адукацыі сумесна з ЦКРНіР.

Ва ўстановах агульнай сярэдняй адукацыі, у якіх функцыянуюць спецыяльныя класы, класы інтэграванага навучання і выхавання, у адпаведнасці з пунктам 6 Інструкцыі неабходна наяўнасць наступнай дакументацыі:

*загад кіраўніка ўстановы адукацыі аб залічэнні ў спецыяльныя класы, класы інтэграванага навучання і выхавання і арганізацыі адукацыйнага працэсу ў іх*. У загадзе адзначаецца таксама вучэбны план спецыяльнай адукацыі, у адпаведнасці з якім арганізуецца адукацыйны працэс для дзіцяці з АПФР;

*заявы законных прадстаўнікоў вучняў* аб залічэнні ў спецыяльныя класы, класы інтэграванага навучання і выхавання;

*заключэнне ЦКРНіР* з рэкамендацыямі аб навучанні і выхаванні асобы з АПФР па адукацыйных праграмах спецыяльнай адукацыі і вучэбных планах спецыяльнай адукацыі са згодай законных прадстаўнікоў з рэкамендацыямі;

*копія пасведчання аб нараджэнні дзіцяці*;

*медыцынская даведка* аб стане здароўя дзіцяці ўстаноўленай формы;

*вучэбны план спецыяльнага класа, класа інтэграванага навучання і выхавання на бягучы навучальны год*, зацверджаны кіраўніком установы адукацыі і ўзгоднены з дырэктарам дзяржаўнага ЦКРНіР;

*расклад вучэбных заняткаў па вучэбных прадметах і карэкцыйных заняткаў*, зацверджаны кіраўніком установы адукацыі. У раскладах указваюцца назвы вучэбных заняткаў па вучэбных прадметах і карэкцыйных заняткаў, дзень і час правядзення.

У адпаведнасці з Пералікам дакументаў, абавязковых для вядзення асобнымі педагагічнымі работнікамі ўстаноў агульнай сярэдняй адукацыі, зацверджаным пастановай Міністэрства адукацыі Рэспублікі Беларусь ад 27 снежня 2018 г. № 164, педагагічныя работнікі спецыяльных класаў, класаў інтэграванага навучання і выхавання вядуць наступныя абавязковыя дакументы:

*класны журнал*;

*каляндарна-тэматычнае планаванне* вучэбнага матэрыялу па вучэбных прадметах і карэкцыйных занятках;

*паўрочнае планаванне* вучэбнага матэрыялу, карэкцыйных заняткаў, форму вядзення якога, яго аб’ём і г.д. педагагічны работнік вызначае самастойна;

*карты абследавання дзяцей*. Запаўняюцца ў пачатку навучальнага года на кожнага вучня з АПФР і захоўваюцца ва ўстанове адукацыі на працягу ўсяго часу навучання;

*дзённікі вучняў*.

Пры запаўненні класнага журнала ў класе інтэграванага навучання і выхавання неабходна ўлічваць наступнае:

настаўнік класа, настаўнікі-прадметнікі, якія праводзяць вучэбныя заняткі з вучнямі з АПФР у складзе класа, у выпадку несупадзення тэм для вывучэння на ўроку афармляюць запісы на правай старонцы класнага журнала ў два радкі;

у класным журнале адводзяцца старонкі для ўліку праведзеных вучэбных заняткаў па вучэбных прадметах і карэкцыйных заняткаў з вучнямі з АПФР, на якіх робяць запісы ў адпаведнасці з указаннямі да афармлення і вядзення журнала настаўнік-дэфектолаг і настаўнікі, якія працуюць у гэтым класе. Пры афармленні старонак класнага журнала, адведзеных для запісаў карэкцыйных заняткаў, указваецца назва карэкцыйных заняткаў (з маленькай літары, без двукосся). Напрыклад:

*развіццё пазнавальнай дзейнасці*

*развіццё эмацыянальна-валявой сферы*;

пры афармленні запісу ў класным журнале па выніках навучальнага года аб пераводзе вучня з АПФР у наступны клас абавязкова ўказваецца вучэбны план спецыяльнай школы. Напрыклад:

*пераведзены ў III клас па вучэбным плане IV класа першага аддзялення дапаможнай школы*.

У рашэнні педагагічнага савета адпаведны запіс аб пераводзе вучняў афармляецца цалкам. Напрыклад:

*пераведзены ў III клас інтэграванага навучання і выхавання па вучэбным плане IV класа першага аддзялення дапаможнай школы (дапаможнай школы-інтэрната) для дзяцей з інтэлектуальнай недастатковасцю*.

У *асабістай картцы вучня* ўказваецца клас, у які залічаны вучань з АПФР, у дужках – клас, па вучэбным плане якога будзе арганізаваны адукацыйны працэс для яго. Пры супадзенні нумарацыі класаў запіс у дужках не афармляецца. Напрыклад: *I; I(II); V; V(VI)*

**АБ АРГАНІЗАЦЫІ АДУКАЦЫЙНАГА ПРАЦЭСУ Ў ДАМАХ-ІНТЭРНАТАХ**

У 2018/2019 навучальным годзе неабходна прадоўжыць работу па павышэнні якасці арганізацыі адукацыйнага працэсу ў **дамах-інтэрнатах для дзяцей-інвалідаў з АПФР Міністэрства працы і сацыяльнай абароны Рэспублікі Беларусь** (далей – дзіцячыя дамы-інтэрнаты). Актуальнымі застаюцца задачы поўнага ўключэння ў адукацыйны працэс дзяцей-інвалідаў з АПФР дзіцячых дамоў-інтэрнатаў.

*Парадак арганізацыі атрымання спецыяльнай адукацыі ў дзіцячым доме-інтэрнаце* вызначаны Інструкцыяй аб парадку арганізацыі атрымання спецыяльнай адукацыі ва ўстанове сацыяльнага абслугоўвання, зацверджанай пастановай Міністэрства адукацыі Рэспублікі Беларусь і Міністэрства працы і сацыяльнай абароны Рэспублікі Беларусь ад 28 чэрвеня 2011 г. № 48/55 (далей – Інструкцыя).

Рашэнне аб арганізацыі атрымання спецыяльнай адукацыі ў дзіцячым доме-інтэрнаце прымаецца структурнымі падраздзяленнямі гарадскіх, раённых выканаўчых камітэтаў, мясцовых адміністрацый раёнаў у гарадах, якія ажыццяўляюць дзяржаўна-ўладныя паўнамоцтвы ў сферы адукацыі (далей – структурныя падраздзяленні гарадскіх, раённых выканаўчых камітэтаў) па месцы знаходжання дзіцячага дома-інтэрната, і афармляецца загадам, у якім вызначаецца ўстанова адукацыі, што забяспечвае арганізацыю адукацыйнага працэсу. Структурныя падраздзяленні гарадскіх, раённых выканаўчых камітэтаў праводзяць работу па камплектаванні спецыяльных класаў (спецыяльных груп), якія функцыянуюць у дзіцячым доме-інтэрнаце.

*Адукацыйны працэс для асоб з АПФР, якія знаходзяцца ў дзіцячых дамах-інтэрнатах, можа быць арганізаваны* ў складзе спецыяльнага класа (спецыяльнай групы), створаных у дзіцячым доме-інтэрнаце; індывідуальна; ва ўстанове адукацыі, што забяспечвае арганізацыю адукацыйнага працэсу.

Псіхолага-педагагічнае абследаванне дзяцей, якія знаходзяцца ў дзіцячых дамах-інтэрнатах, праводзіцца спецыялістамі абласных (Мінскага гарадскога) ЦКРНіР пры наяўнасці ў поўным аб’ёме медыцынскай інфармацыі аб стане здароўя дзіцяці, у тым ліку з указаннем функцыянальнага класа, паказанняў і супрацьпаказанняў да навучання, а таксама індывідуальнай праграмы рэабілітацыі інваліда. Пры гэтым неабходна ўлічваць, што дырэктар дзіцячага дома-інтэрната не заўсёды з’яўляецца законным прадстаўніком дзіцяці і ў такім выпадку не мае права прымаць рашэнне пра згоду (нязгоду) з рэкамендацыямі ЦКРНіР.

**Звяртаем увагу**, што педагагічныя работнікі ўстановы адукацыі разам са спецыялістамі дзіцячага дома-інтэрната ў рамках арганізацыі адукацыйнага працэсу павінны ажыццяўляць пастаяннае назіранне за асобасным развіццём вучняў з АПФР, узроўнем іх здольнасці да навучання, сацыяльнай адаптацыі.

**Для ўдасканалення якасці арганізацыі адукацыйнага працэсу ў дзіцячых дамах-інтэрнатах** неабходна:

праводзіць сістэмную і мэтанакіраваную метадычную работу з настаўнікамі, настаўнікамі-дэфектолагамі, а таксама выхавальнікамі дзіцячых дамоў-інтэрнатаў;

забяспечваць своечасовае накіраванне на перападрыхтоўку і павышэнне кваліфікацыі педагагічных работнікаў устаноў адукацыі, што забяспечваюць адукацыйны працэс у дзіцячых дамах-інтэрнатах;

пры неабходнасці распрацоўваць індывідуальныя вучэбныя планы і індывідуальныя вучэбныя праграмы; забяспечваць гібкі падбор карэкцыйных заняткаў у залежнасці ад парушэнняў дзіцяці, спалучаючы карэкцыйныя заняткі з розных вучэбных планаў.

У 2019/2020 навучальным годзе трэба працягнуць правядзенне мерапрыемстваў па стварэнні безбар’ернага асяроддзя жыццядзейнасці ва ўстановах адукацыі. Пратаколам пасяджэння калегіі Міністэрства працы і сацыяльнай абароны Рэспублікі Беларусь ад 21 лютага 2018 г. № 2-3 зацверджаны Метадычныя рэкамендацыі па вызначэнні даступнасці аб’ектаў і адаптацыі паслуг, што прадастаўляюцца насельніцтву, з улікам асаблівых патрэб інвалідаў. Метадычныя рэкамендацыі ўстанаўліваюць асноўныя падыходы да абследавання аб’ектаў асяроддзя жыццядзейнасці і паслуг, што аказваюцца ў іх, і ўлічваюцца пры праектаванні новых будынкаў і збудаванняў, а таксама тых, што рэканструююцца, падлягаюць капітальнаму рамонту і прыстасоўваюцца. Яны распаўсюджваюцца на функцыянальна-планіровачныя элементы будынкаў і збудаванняў, іх пляцоўкі ці асобныя памяшканні, даступныя для інвалідаў і фізічна аслабленых асоб (уваходныя вузлы, камунікацыі, шляхі эвакуацыі, памяшканні (зоны) абслугоўвання і інш.).

**АБ УДАСКАНАЛЕННІ САЦЫЯЛЬНА-ПЕДАГАГІЧНАЙ ПАДТРЫМКІ І ПСІХАЛАГІЧНАЙ ДАПАМОГІ ВУЧНЯМ**

**АСНОЎНЫЯ НАПРАМКІ ПАВЫШЭННЯ ПРАФЕСІЙНАЙ КАМПЕТЭНТНАСЦІ ПЕДАГАГІЧНЫХ РАБОТНІКАЎ УСТАНОЎ АДУКАЦЫІ**

Найважнейшае значэнне для эфектыўнага функцыянавання сістэмы спецыяльнай адукацыі мае павышэнне кваліфікацыі педагагічных работнікаў, рост іх прафесіяналізму, майстэрства і творчасці.

З мэтай забеспячэння ўмоў для павышэння прафесійнай кампетэнтнасці педагагічных работнікаў у дзяржаўнай установе адукацыі «Акадэмія паслядыпломнай адукацыі» (далей – АПА) у 2019/2020 навучальным годзе плануецца правядзенне павышэння кваліфікацыі і тэматычных семінараў.

Дэталёвая інфармацыя пра курсавыя і міжкурсавыя мерапрыемствы, рэкамендацыі па змесце і арганізацыі метадычнай работы з педагогамі ў 2019/2020 навучальным годзе размешчаны на сайце АПА  *(*[*www.academy.edu.by*](http://www.academy.edu.by/)*).*

У Інстытуце павышэння кваліфікацыі і перападрыхтоўкі ўстановы адукацыі «Беларускі дзяржаўны педагагічны ўніверсітэт імя Максіма Танка» рэалізуюцца адукацыйныя праграмы павышэння кваліфікацыі для спецыялістаў сістэмы спецыяльнай адукацыі (настаўнікаў-дэфектолагаў, настаўнікаў, выхавальнікаў, педагогаў-псіхолагаў і іншых катэгорый педагагічных работнікаў, якія рэалізуюць адукацыйныя праграмы спецыяльнай адукацыі).

Дэталёвая інфармацыя размешчана на сайце: [*www.ipkip.bspu.by*](http://www.ipkip.bspu.by)

У Інстытуце інклюзіўнай адукацыі ўстановы адукацыі «Беларускі дзяржаўны педагагічны ўніверсітэт імя Максіма Танка» функцыянуе Рэспубліканскі рэсурсны цэнтр інклюзіўнай адукацыі (далей – РРЦІА). РРЦІА ўяўляе сабою інавацыйнае навукова-адукацыйна-метадычнае падраздзяленне. Яго дзейнасць накіравана на рэсурснае забеспячэнне адукацыйнай дзейнасці ў сферы інклюзіўнай адукацыі (навуковае, інфармацыйнае, метадычнае, дыдактычнае, кансультацыйнае); папулярызацыю ў грамадстве сутнасці, каштоўнасцей, прынцыпаў інклюзіўнай адукацыі; фарміраванне пазітыўных адносін да вучняў з АПФР і нормаў талерантных паводзін у інклюзіўнай прасторы ўстаноў адукацыі розных узроўняў і відаў. У структуры РРЦІА функцыянуе вучэбная лабараторыя па развіцці інфармацыйных тэхналогій у спецыяльнай адукацыі «Адукацыя без меж». Дэталёвая інфармацыя пра дадатковыя адукацыйныя паслугі размешчана на сайце: [*http://iio.bspu.by.*](http://iio.bspu.by.)